………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****ПРОФ. Д-Р ХРИСТО БОЗУКОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ПРОФ. Д-Р ХРИСТО БОЗУКОВ** |

**ДОКЛАД**

**от Явор Гечев – заместник-министър на земеделието, храните и горите**

**Относно:** Проект на Наредба за изменение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**УВАЖАЕМИ ГОСПОДИН БОЗУКОВ,**

На основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, внасям за одобряване проект на Наредба за изменение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Причини, които налагат приемането на акта**

На 16 юни 2021 г. се проведе заседание на Постоянната работна група за решаване на въпроси в сектор „Вино“. Работната група е създадена на основание
чл. 4, ал. 1 от Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. (обн., ДВ, бр. 93 от 2018 г.) със Заповед № РД09-322/25.03.2020 г. на министъра на земеделието, храните и горите. Членовете на работната група и участниците в заседанието – представители на лозаро-винарския сектор, взеха решение през 2021 г. да бъдат открити два приема по мярка „Преструктуриране и конверсия на лозя“. В резултат на това решение на 28 юни 2021 г. на електронната страница на Държавен Фонд „Земеделие“ (ДФЗ) е публикувана Заповед № 03-РД/1916 на заместник изпълнителния директор на ДФЗ, с която се отваря прием в периода 29 юли – 4 август и Заповед № 03-РД/1917, с която се определя период за втори прием в периода 30 юли – 12 август.

По първия прием ще се приемат заявления за предоставяне на финансово подпомагане по мярката, които предвиждат авансово изплащане на помощта през финансова 2021 г. и краен срок за изпълнение на дейностите през финансова 2022 г. По втория прием ще се приемат заявления за предоставяне на финансово подпомагане с авансово изплащане на помощта през финансова 2022 г. и краен срок за изпълнение на дейностите през финансови 2022 г. и 2023 г. За да могат одобрените проекти от двата приема да се възползват от увеличения размер на подпомагането (заради пандемията от COVID-19 участието на Съюза във финансирането е до 90% от допустимите разходи) е необходимо договорите за предоставяне на финансовата помощ да бъдат сключени в рамките на финансова 2021 година. Предвид обявените периоди за прием и разполагаемото време до края на финансовата година се налага изменение на наредбата, с което да бъдат определени сроковете за подаване на заявления за авансово плащане и по двата приема. Действащата разпоредба, която определя този срок, не обхваща хипотезата, в която ще попаднат кандидатите по двата приема, за които следва да бъдат определени два отделни срока, в зависимост по кой прием ще кандидатстват за подпомагане и в рамките на коя финансова година ще им бъде изплатена помощта авансово.

**Цели**

С изменението на наредбата ще се осигури регулация по отношение на сроковете за подаване на заявления за авансово изплащане на помощта по мярка „Преструктуриране и конверсия на лозя“ от кандидатите по приемите през 2021 г. Определянето на отделен срок за всеки от двата приема отговаря на нуждите от осигуряване на времеви ресурс, в който кандидатите и администрацията могат да изпълнят своите задължения, така че прилагането на мярката да бъде в съответствие с всички законови изисквания. Бенефициерите да има възможност да учредят съответната банкова гаранция (задължителен изискуем документ, при заявяване на авансово плащане на помощта), а администрацията да обработи документите и да изплати авансовите плащания.

С проекта на наредба се предвижда и отпадане на изискването заповедта на министъра на земеделието, храните и горите за утвърждаване на пределните цени на отделните операции от дейностите по мярка "Преструктуриране и конверсия на лозя" да се актуализира на период от две години. Преценката за необходимостта от преразглеждане на пределните цени попада във функционалните правомощия на Постоянната работна група за решаване на въпроси в сектор "Вино" и това обезсмисля наличието на нормативно задължение за актуализиране на заповедта.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати. Финансирането по мярка „Преструктуриране и конверсия на лозя“ ще бъде в рамките на бюджета по националната програма.

**Очаквани резултати от прилагането на акта**

Измененията в наредбата са насочени към определянето на нормативни срокове за подаване на заявления за авансово изплащане на помощта по мярка „Преструктуриране и конверсия на лозя“.

Потенциално заинтересовани страни от приемането на наредбата са всички регистрирани гроздопроизводители в страната, които желаят да кандидатстват по мярката през 2021 г.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН БОЗУКОВ,**

Във връзка с гореизложеното и на основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, предлагам да одобрите Наредбата за изменение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| **Приложениe:**  | 1. Наредба за изменение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.;
2. Справка за отразяване на постъпилите становища;
3. Постъпили становища;
4. Справка за отразяване на получените предложения и становища от проведената обществена консултация;
5. Получени предложения и становища от проведената обществена консултация.
 |

С уважение,

**ЯВОР ГЕЧЕВ**

*Заместник-министър*